KIRJALLINEN KYSYMYS E-3332/02 esittäjä(t): Glenys Kinnock (PSE) komissiolle. Afganistan.



Virallinen lehti nro 242 E , 09/10/2003 s. 0052 - 0053



KIRJALLINEN KYSYMYS E-3332/02 esittäjä(t): Glenys Kinnock (PSE) komissiolle (26. marraskuuta 2002) Aihe: Afganistan Voiko komissio selventää, miten on tarkoitus rahoittaa neuvoston ehdotus tällä hetkellä EU:ssa asuvien Afganistanin pakolaisten kotiuttamisesta? Onko komissio tietoinen, että kyseisen ehdotuksen oikeudelliset ja humanitaariset näkökohdat ovat herättäneet huolestuneisuutta? António Vitorinon komission puolesta antama vastaus (21. tammikuuta 2003) Komissio on vahvasti sitoutunut Afganistanin jälleenrakentamiseen ja kehittämiseen. Se on ollut syyskuusta 2001 lähtien jälleenrakentamisen suurimpia tukijoita. Vuonna 2002 komissio antoi Afganistanille kehitysapua yli 205 miljoonan euron edestä. Se aikoo lisäksi antaa humanitaarista apua noin 73 miljoonan euron edestä. Pakolaisten joukkopaluuta pidetään yleisesti osoituksena Afganistanin väliaikaishallituksen ja väliaikaishallinnon aikaansaannoksista. Jopa 2,5 miljoonan pakolaisen arvioidaan palanneen lähialueelta Afganistaniin. Määrään luetaan myös sellaiset kotiin palaavat pakolaiset, jotka ovat joutuneet siirtymään Afganistanin sisällä. Komissio pyrkii määrätietoisesti tukemaan pakolaisten kotiinpaluun onnistumista antamalla humanitaarista apua ja kehitysapua. Avulla pyritään erityisesti maaseudun elvyttämiseen, fyysiseen jälleenrakentamiseen, henkisen ja sosiaalisen pääoman kehittämiseen sekä hallinnon ja turvallisuuden parantamiseen. Ministerineuvosto hyväksyi 28. marraskuuta 2002 Sevillassa kokoontuneen Eurooppa-neuvoston kehotusten mukaisesti suunnitelman tukea paluuta Afganistaniin. Suunnitelman tarkoituksena on määrittää keinot vapaaehtoisesti kotiin palaavien pakolaisten tukemiseksi. Suunnitelman periaatteet perustuvat Afganistanin viranomaisten ja vastaanottajamaiden välillä tehtyihin kolmikantasopimuksiin, jotka on neuvoteltu YK:n pakolaisasiain päävaltuutetun (UNCHR) välityksellä. Neuvoston hyväksymässä paluusuunnitelmassa tehdään työnjako jäsenvaltioiden ja komission välillä. Vastaanottajamaat kustantavat kaikki valmistelu- ja kuljetuskulut, ja komissio vastaa tietyistä koordinointitehtävistä ja kustantaa kotouttamistoimista aiheutuvat kulut. Komissio varasi jo aiemmin vuonna 2002 3,6 miljoonaa euroa sen tukemiseen, että kelpoisuusehdot täyttävät Afganistanin kansalaiset voisivat sijoittua Afganistanin hallinnon ja yksityisen sektorin tehtäviin. Paluusuunnitelman yhteydessä komissio on ilmoittanut, että se on valmis osoittamaan budjettikohtaan B7-667 alustavasti 7 miljoonaa euroa, jolla tuetaan Euroopasta palaavien pakolaisten kotouttamistoimia. Lisäksi komissio aikoo osoittaa noin 10 miljoonaa euroa pysyvän paluun tukemiseen riippumatta siitä, tulevatko pakolaiset lähialueelta vai kauempaa. Oikeus- ja suojelukysymyksistä on syytä mainita, että paluusuunnitelmassa keskitytään vapaaehtoiseen kotiinpaluuseen, jota tuetaan oikeudellisien ja muiden suojalausekkeiden avulla. Sen sijaan pakkoon perustuva palauttaminen voidaan toteuttaa vain vuoden 1951 Geneven pakolaisyleissopimuksen mukaisesti ja vain siinä tapauksessa, että kaikki muut oikeuskeinot on käytetty, jotta pakolaiset voisivat jäädä EU:n alueelle. Pakkoon perustuvaa paluuta olisikin harkittava vasta kun kyseessä oleva pakolainen ei ole kohtuullisessa ajassa osallistunut tuettuihin vapaaehtoisiin paluuohjelmiin. Paluusuunnitelmassa perustetaan Afganistaniin paluuta koordinoiva ryhmä. Yksi ryhmän tärkeimmistä tehtävistä on alkaa toteuttaa paluusuunnitelman kohtaa, jonka mukaan kotiin palaavia pakolaisia määritettäessä ja paluun aikataulua suunniteltaessa täytyy ottaa huomioon tarkimmat mahdolliset tilannetiedot, mahdollisuus sovittaa kotiinpaluu yhteen jälleenrakennustoimien kanssa sekä EU:n ja Afganistanin väliaikaishallituksen kumppanuus. Koordinaatioryhmän puheenjohtajana toimii komissio. Se ottaa huomioon asianmukaiset humanitaariset näkökohdat ja vaiheittaisen paluun parhaat toimintatavat oikeassa suhteessa käytännön tilanteeseen. Kun paluusuunnitelmaa ryhdytään toteuttamaan, koordinaatioryhmä tekee tiivistä yhteistyötä muiden asianomaisten ja varsinkin UNCHR:n kanssa.